Helené Bester kry siffie in been om bloedklont te keer | Maroela Media
Helene se suster, Nadia Joubert, het Dinsdagmiddag in 'n SMS gesê: "'n Bloedklont in Helené se been het verdubbel in grootte. Sy is na 'n ander hospitaal oorgeplaas waar 'n siffie in haar been ingeplant gaan word om die bloedklont te keer."
Joubert het laat Dinsdagaand laat weet dat die prosedure suksesvol was. "Helené is uit die teater en stabiel," het sy gesê.
Maroela Media het Maandag berig Bester (36) is in die hospitaal nadat sy haar babadogtertjie verloor het as gevolg van geboortekomplikasies. Sy is drie weke gelede met 'n bloedklont (diep veneuse trombus of DVT) in haar linkerbeen gediagnoseer wat 'n algemene komplikasie onder swanger vroue is. Sy is ook later met pulmonale embolus gediagnoseer nadat 'n deel van die bloedklont losgekom en na haar longe beweeg het. "Dokters het haar onmiddellik met Clexane en later Warfarin behandel om die klonte op te los," het Lydia Winchester, 'n musiekpromotor, aan Maroela Media gesê.
"Die behandeling het gelei tot komplikasies wat interne abdominale bloeding veroorsaak het. 'n Noodkeiser is Sondag gedoen, maar haar babadogtertjie het dit nie oorleef nie. Sy was 33 weke swanger en die babatjie het reeds 2,5kg geweeg," het Winchester bygevoeg.
Baie hartseer! Selfde het met my Ma destyds gebeur met swangerskap reeds op 7 maande, maar sus het oorleef en is verstandelik gestrem, maar altyd vir ons 'n plesier. Baie seën en sterkte en volkome herstel word jou toegebid, Helené.